31997R1007
L 145/16
JURNALUL OFÍCIAL AL UNIUNII EUROPENE
REGULAMENTUL (CE) NR. 1007/97 AL COMISIEI
din 4 iunie 1997
de modificare a Regulamentului (CE) nr. 1429/95 privind normele de aplicare a restituirilor la export pentru produsele prelucrate din fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2201/96 al Consiliului din 28 octombrie 1996 privind organizarea comună a pieței produselor prelucrate din fructe și legume (1), în special articolul 16 alineatul (8),
întrucât Regulamentul (CE) nr. 1429/95 al Comisiei (2), modificat de Regulamentul (CE) nr. 341/96 (3), stabilește normele de aplicare a restituirilor la export pentru produsele prelucrate din fructe și legume altele decât cele acordate pentru adaosuri de zahăr;
întrucât, în lumina experienței acumulate în aplicarea înțelegerilor, ar trebui efectuate o serie de schimbări;
întrucât, totodată, în scopul uniformității, anumite aspecte ale înțelegerilor ar trebui aliniate la cele privind restituirile la export pentru fructe și legume cuprinse în Regulamentul (CE) nr. 2190/96 al Comisiei (4), modificat ultima dată de Regulamentul (CE) nr. 610/97 (5);
întrucât ar trebui prevăzută includerea în cererile de acordare a licenței și în licențe a mai mult de un cod din nomenclatura produselor agricole pentru restituirile la export, cu condiția ca aceste coduri să corespundă unor produse din aceeași categorie;
întrucât ar trebui, de asemenea, să se țină cont, în cadrul măsurilor de eliberare a licențelor, de cantitățile pentru care procesul de eliberare a licențelor este deja în curs de desfășurare, respectiv licențele pentru care nu s-au luat nici un fel de măsuri specifice de către Comisie și care se eliberează în a cincea zi lucrătoare de la data la care s-a depus cererea;
întrucât, pentru a evita paralelismul cu articolul 49 din Regulamentul (CEE) nr. 3665/87 al Comisiei din 27 noiembrie 1987 de stabilire a normelor de aplicare a sistemului de restituiri la export pentru produsele agricole (6), modificat ultima dată de Regulamentul (CE) nr. 815/97 (7), notificarea privind cantitățile pentru care au fost acordate restituiri fără licență în conformitate cu dispozițiile primului alineat din articolul 2a din Regulamentul (CEE) nr. 3665/87 ar trebui întreruptă;
întrucât înțelesul datei de eliberare a licenței ar trebui definit prin referire la Regulamentul (CEE) nr. 3719/88 al Comisiei de stabilire a normelor de aplicare a sistemului de licențe de import și export și de certificate de fixare în avans a restituirilor pentru produsele agricole (8), modificat ultima dată de Regulamentul (CE) nr. 495/97 (9);
întrucât, în cazul în care cererea de acordare a licenței este retrasă după ce licența a fost eliberată, ar trebui prevăzută anularea respectivei licențe;
întrucât, din rațiuni de transparență și flexibilitate, ar trebui să înceteze practica reportării automate dintr-o perioadă în perioada următoare a cantităților care nu au fost utilizate;
întrucât, dacă ziua stabilită pentru notificarea Comisiei este o sărbătoare națională, ar trebui prevăzută înaintarea acesteia în ziua lucrătoare anterioară;
întrucât măsurile prevăzute în prezentul regulament sunt în conformitate cu avizul Comitetului de gestionare a produselor din fructe și legume transformate,
ADOPTĂ PREZENTUL REGULAMENT:
Articolul 1
Prezentul regulament modifică Regulamentul (CE) nr. 1429/95 după cum urmează:
1.
Al doilea paragraf din articolul 3 alineatul (2) se înlocuiește cu următorul:
„Cu toate acestea, în cererile de acordare a licenței și în licențe pot apărea simultan mai multe coduri cu condiția ca aceste coduri să fie ale unor produse din aceeași categorie, iar rata restituirii să fie aceeași.”
2.
Articolul 4 se modifică după cum urmează:
(a)
la prima liniuță din alineatul (1), textul „mai puțin cantitățile pentru care s-au eliberat licențe cu fixarea în avans a restituirii” se înlocuiește cu „mai puțin cantitățile pentru care s-au eliberat sau sunt în curs de eliberare licențe cu stabilirea în avans a restituirii”;
(b)
a doua și a treia liniuță din alineatul (1) se elimină;
(c)
la alineatul (3), textul „data eliberării lor” se înlocuiește cu „data eliberării lor în sensul articolului 21 alineatul (2) din Regulamentul (CEE) nr. 3719/88”;
(d)
următorul paragraf se adaugă la alineatul (4):
„În cazul în care s-a eliberat o licență înainte ca cererea să fie retrasă, aceasta trebuie returnată agenției responsabile prevăzute la articolul 2 odată cu notificarea retragerii cererii de acordare a licenței”.
3.
Articolul 5 se elimină.
4.
Articolul 6 se modifică după cum urmează:
(a)
a doua liniuță din primul paragraf se elimină;
(b)
se adaugă paragraful următor:
„Dacă data stabilită pentru notificare este o sărbătoare publică, statul membru în cauză trebuie să notifice Comisia în ziua lucrătoare precedentă zilei de sărbătoare națională”.
5.
Anexa se înlocuiește cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament se aplică cererilor de acordare a licenței formulate începând cu 24 iunie 1997.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 iunie 1997.